TFG จับมือ “สถาบันวิจัยวิทยาศาสตร์ฯ” ลุยนวัตกรรมโปรตีนพืช สร้างความยั่งยืนด้านอาหาร
TFG จับมือ "สถาบันวิจัยวิทยาศาสตร์ฯ" ลุยนวัตกรรมโปรตีนจากพืช สร้างความยั่งยืนด้านอาหาร
TFG จับมือ "สถาบันวิจัยวิทยาศาสตร์ฯ" ลุยนวัตกรรมโปรตีนจากพืช สร้างความยั่งยืนด้านอาหาร
9 ธ.ค. 2563

กระทรวงการอุดมศึกษา วิทยาศาสตร์ วิจัยและนวัตกรรม (อว.) โดย สถาบันวิจัยวิทยาศาสตร์และเทคโนโลยีแห่งประเทศไทย (วว.) ลงนามร่วมมือกับบริษัท ไทยฟู้ดส์ กรุ๊ป จำกัด (มหาชน) หรือ TFG วิจัยและพัฒนานวัตกรรมโปรตีนจากพืช จากวัตถุดิบในประเทศ ระบุใช้กระบวนการวิจัยตามขั้นตอน พัฒนาเป็นผลิตภัณฑ์ในรูปแบบผลิตภัณฑ์สำหรับเป็นส่วนผสมของอาหาร ผลิตภัณฑ์เนื้อสัตว์เทียม ผลิตภัณฑ์อาหารฟังก์ชั่น ที่มีคุณค่าทางโภชนาการสูง ผ่านการทดสอบความปลอดภัย/ทดสอบประสิทธิภาพตามข้อกำหนดของกระทรวงสาธารณสุข ตอบโจทย์ตามเทรนด์ความต้องการของผู้บริโภค หวังช่วยสร้างความความมั่งคงทางด้านอาหารอย่างยั่งยืน
ทั้งนี้ ดร.ชุติมา เอี่ยมโชติชวลิต ผู้ว่าการสถาบันวิจัยวิทยาศาสตร์และเทคโนโลยีแห่งประเทศไทย (วว.) ชี้แจงว่า  ความร่วมมือครั้งนี้เป็นการวิจัยและพัฒนานวัตกรรมโปรตีนจากพืชฐานชีวภาพของไทย เพื่อผลิตเป็นอาหารและเครื่องดื่มฟังก์ชันและพัฒนาสู่เชิงพาณิชย์ โดยนำความเชี่ยวชาญและศักยภาพด้านเทคโนโลยีของ วว. บูรณาการวิจัยภายในจากหลายส่วน ได้แก่ ทีมวิจัยและพัฒนาด้านเกษตรและอาหาร นักเภสัชวิทยา ทีมวิจัยด้านสัตว์ทดลอง ทีมแพทย์ ผู้เชี่ยวชาญด้านการตลาด ผู้เชี่ยวชาญด้านเทคโนโลยีการผลิตในระดับกึ่งอุตสาหกรรม อีกทั้งยังได้ร่วมกับ บริษัท ไทยฟู้ดส์ กรุ๊ป จำกัด (มหาชน) หรือ TFG ซึ่งเป็นผู้ผลิตวัตถุดิบและผู้ประกอบการในระดับแนวหน้าของประเทศไทย
“เป้าหมายของการวิจัย วว. จะทำการพัฒนาต้นแบบผลิตภัณฑ์ที่ใช้สำหรับเป็นส่วนผสมของอาหาร (Functional food Ingredients) ที่ไม่มีสารก่อภูมิแพ้  ต้นแบบผลิตภัณฑ์อาหารที่เป็นเนื้อสัตว์เทียม รวมถึงผลิตภัณฑ์อาหารฟังก์ชั่น ซึ่งผลิตภัณฑ์ฯ จะผ่านการตรวจสอบคุณสมบัติต่างๆ คุณค่าทางโภชนาการ รวมถึงผ่านการทดสอบความปลอดภัย/ทดสอบประสิทธิภาพตามข้อกำหนดของกระทรวงสาธารณสุข
โดย วว.เชื่อมั่นว่า งานวิจัยนี้จะพลิกโฉมอุตสาหกรรมอาหารของไทยและของโลก ซึ่งเป็นการเพิ่มปริมาณอาหารและทำให้ผู้บริโภคเข้าถึงอาหารได้ง่ายขึ้น  ด้วยการนำความรู้ด้านวิทยาศาสตร์และเทคโนโลยีมาพัฒนาในอุตสาหกรรมอาหาร ถือจะเป็นอีกหนึ่งก้าวสำคัญของความร่วมมือของภาครัฐและเอกชน  ทำให้เกิดการขับเคลื่อนเศรษฐกิจฐานราก  สร้างรายได้ให้แก่ประชาชน ช่วยให้ประชาชนได้เข้าถึงอาหารที่ดีและมีคุณภาพชีวิตที่ดีขึ้น   ช่วยยกระดับการศึกษาและวิจัยให้ใช้ประโยชน์ในการพัฒนาเศรษฐกิจและสังคมได้จริง…” ผู้ว่าการ วว. กล่าวเพิ่มเติม
ด้าน นายเพชร นันทวิสัย รองประธานสายงานฟาร์มและพัฒนาคุณภาพ บริษัท ไทยฟู้ดส์ กรุ๊ป จำกัด (มหาชน) หรือ TFG เปิดเผยว่า บริษัทฯเล็งเห็นความสำคัญของการสร้างความมั่นคงทางด้านอาหารแห่งอนาคต และการผลิตอาหารอย่างยั่งยืนเพื่อเสริมสร้างสุขภาพของผู้บริโภค สิ่งแวดล้อมและการเพิ่มของจำนวนประชากรโลก  และสนับสนุนการใช้วัตถุดิบในประเทศไทยเพื่อส่งเสริมเกษตรกรไทยอย่างยั่งยืนอีกด้วย
ขณะที่ ดร. ภัทราพรรณ รุ่งเจริญ ผู้ช่วยประธานเจ้าหน้าที่บริหาร กลุ่มงานธุรกิจพัฒนาผลิตภัณฑ์ใหม่  บริษัท ไทยฟู้ดส์ กรุ๊ป จำกัด (มหาชน) กล่าวว่า ความร่วมมือครั้งนี้ยังตอบโจทก์ความต้องการของสังคมผู้สูงอายุ ตามแนวคิด “คุณภาพอาหาร คุณภาพชีวิต” โดยกลุ่มงานธุรกิจพัฒนาผลิตภัณฑ์ใหม่มีแนวทางร่วมมือกับ วว. และนักวิจัย เพื่อคิดค้นนวัตกรรมอาหารที่ตอบโจทก์ความต้องการของผู้บริโภคอันเป็นการสนับสนุนแนวทางทางขององค์การสหประชาชาติ
สำหรับการพัฒนาเนื้อจากพืชในโครงการความร่วมมืองานวิจัยและการพัฒนาด้านนวัตกรรมนี้ มุ่งเน้นการใช้วัตถุดิบในไทย เพื่อส่งเสริมเกษตรกรไทย และที่สำคัญทำให้คนไทยสามารถบริโภคอาหารโปรตีนจากพืช ในราคาที่ถูกกว่าการนำเข้ามาจากต่างประเทศ และได้รับคุณค่าทางโภชนาการเทียบเท่าเนื้อจริง ผลิตภัณฑ์เนื้อจากพืชสไตล์ใหม่จะใช้วัตถุดิบพืชที่หลากหลายมากขึ้น ใช้เทคโนโลยีที่ล้ำสมัยขึ้น เพื่อให้ได้รสชาติ และรสสัมผัสที่ “เสมือนจริง” มากกว่า
ทั้งนี้ บริษัทวางแผนจะเปิดจำหน่ายผลิตภัณฑ์ให้กับร้านอาหารภายในประเทศ และกระจายผลิตภัณฑ์ให้ประชาชนทั่วไป ภายในปี 2564 โดยบริษัทหวังว่าผลิตภัณฑ์เนื้อจากพืชที่พัฒนาใหม่ เป็นทางเลือกหนึ่งของการบริโภคที่ผู้บริโภคยังคงได้รับความอร่อยเสมือนการบริโภคเนื้อจริง ไม่ต้องเปลี่ยนพฤติกรรมการบริโภค  และบริษัทไม่ได้พุ่งเป้าไปหาคนที่เป็นมังสวิรัติหรือวีแกนเท่านั้น แต่เจาะกลุ่มไปที่คนใส่ใจสุขภาพและสิ่งแวดล้อมด้วยเช่นกัน
 